Alan Rickman

She aghteyr as stiureyder Sostynagh va Alan Sidney Patrick Rickman (21 Toshiaght Arree 1946 – 14 Jerrey Geuree 2016). Va enney mie er son e ghoo lhiastagh, dowin. Ren eh traenal ec Colleish Reeoil ny h-Ellynyn Dramadagh ayns Lunnin as haink er dy ve ny oltey jeh'n Royal Shakespeare Company (RSC), raad ren eh cloie ayns obbraghyn theateragh noa-emshiragh as classicagh. Ren eh cloie Vicomte de Valmont 'sy ghientyn ardan yn RSC jeh'n chloie Les Liaisons Dangereuses (1985), as erreish da arraghey yn ghientyn dys y West End ayns 1986 as Broadway ayns 1987, v'eh enmyssit son Aundyr Tony.

Haink y chied phaart 'sy scannaneaght echey myr y fer toshee atçhimagh Germaanagh Hans Gruber ayns Die Hard (1988). Chammah's shen, ren eh cloie Shirrym Nottingham ayns Robin Hood: Prince of Thieves (1991), raad chossyn eh Aundyr BAFTA son yn Aghteyr Share ayns Paart Co-hassooagh; Elliott Marston ayns Quigley Down Under (1990); Jamie ayns Truly, Madly, Deeply (1991); P.L. O'Hara ayns An Awfully Big Adventure (1995); Colonel Brandon ayns Sense and Sensibility (1995); Éamon de Valera ayns  Michael Collins (1996); Alexander Dane ayns Galaxy Quest (1999); Metatron ayns Dogma (1999); Severus Snape ayns straih Harry Potter (2001–2011); Harry ayns Love Actually (2003); Marvin the Paranoid Android ayns The Hitchhiker's Guide to the Galaxy (2005); as Judge Turpin ayns Sweeney Todd: The Demon Barber of Fleet Street (2007).

Hoshee Rickman cloie er y çhellveeish tra ren eh cloie Tybalt ayns Romeo and Juliet (1978) myr ayrn jeh straih Shakespeare liorish y BBC. She yn chied phaart mooar v'echey na myr Obadiah Slope 'syn aa-chummey çhellveeish jeh The Barchester Chronicles (1982) liorish y BBC. Ny s'anmey, ren eh cloie ayns scannaneyn çhellveeish, goaill stiagh y paart myr y karacteyr enmyssagh ayns Rasputin: Dark Servant of Destiny (1996), raad chossyn eh Aundyr Golden Globe, Aundyr Emmy as Aundyr y Screen Actors Guild, as Alfred Blalock ayns Something the Lord Made (2004). 

Hooar Rickman baase kyndagh rish kanghyr y fairaig villish er 14 Jerrey Geuree 2016 tra v'eh 69 bleeaney d'eash. V'ad ny paartyn jerrinagh echey myr Aaghineraal Frank Benson 'sy scannane creauagh Eye in the Sky (2015), as gooy phraddag ayns Alice Through the Looking Glass (2016).

Imraaghyn

Kianglaghyn magh



Ronney:Ruggyryn 'sy vlein 1946
Ronney:Baaseyn 'sy vlein 2016
Ronney:Stiureyderyn fillym firryn Sostynagh
Ronney:Aghteyryn fillym firryn Sostynagh
Ronney:Aghteyryn ardan firryn Sostynagh
Ronney:Aghteyryn çhellveeish firryn Sostynagh
Ronney:Aghteyryn gamman-feeshan firryn Sostynagh
Ronney:Aghteyryn goo firryn Sostynagh
Ronney:Sostynee jeh sluight Yernagh
Ronney:Sostynee jeh sluight Bretnagh
Ronney:Stiureyderyn theater firryn Sostynagh
Ronney:Aghteyryn ass Lunnin
Ronney:Feallee ass Acton, Lunnin
Ronney:Feallee ass Hammersmith